Nacrt



**MINISTARSTVO KAPITALNIH INVESTICIJA**

**K O N C E S I O N I A K T**

**o nemetaličnoj mineralnoj sirovini tehničko-građevinskog kamena lokaliteta ”Ober”,**

**opština Bijelo Polje**

**Podgorica, maj 2021. godine**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini tehničko-građevinskog kamena lokaliteta “Ober”, opština Bijelo Polje.**

Izrada Koncesionog akta izvršena je na osnovu Inicijative za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu “Ober“, opština Bijelo Polje, od strane privrednog društva „Elas” d.o.o. Bijelo Polje, koja je arhivirana u JU Zavod za geološka istraživanja - Podgorica (u daljem tekstu: Zavod) pod brojem: UP-05-289/1 od 23.12.2020. godine.

Rješavajući po Inicijativi, Zavod je donio Rješenje br. UP-05-289/2 od 25.12.2020. godine, kojim je obrazovana komisija za ocjenu podnijete inicijative. Komisija je obrazovana na osnovu člana 1 stav 1 tačka 3 podtačka a) Uredbe o povjeravanju dijela poslova iz nadležnosti Ministarstva ekonomije JU Zavod za geološka istraživanja - Podgorica („Sl.list CG“ br. 16/18, 83/18, 74/19 i 110/20).

Postupajući po Rješenju, Komisija je izvršila analizu dostavljene Inicijative, analizu dostupnih podataka kao i terenski obilazak lokaliteta tehničko-građevinskog kamena „Ober”, u cilju utvrđivanja stanja i granica na predmetnom prostoru kao i procjenu uslova za buduće eksploatacione radove. Na osnovu svega navedenog, sačinjen je Izvještaj dana 11.01.2021. godine, u kojem je Komisija predložila da se navedena Inicijativa prihvati.

Rješenjem broj: UP-05-22/1 od 12.02.2021. godine prihvaćena je Inicijativa i u skladu sa članom 41 stav 3 Zakona o koncesijama uvrštena je u Dopunu plana davanja koncesija za detaljna geološka istraživanja i eksploataciju mineralnih sirovina za 2021. godinu.

Napomena: Ukoliko se u sprovedenom postupku koncesija da, ponuđaču koji nije podnosilac inicijative za davanje koncesije, naknadu realnih troškova izrade ocjene ekonomske opravdanosti investicije zainteresovanom licu izvršiće koncesionar, nakon okončanja postupka dodjele ugovora u skladu sa ugovorom o koncesiji (član 41 stav 5 Zakona o koncesijama (‘’Sl.list CG’’ broj 8/09, 73/19).

**Izrada Koncesionog akta:**

U skladu sa Rješenjem broj: UP-05-22/1 od 12.02.2021. godine o prihvatanju Inicijative i Programom geoloških istraživanja za 2021, stručna ekipa Zavoda je pristupila izradi Nacrta Koncesionog akta za davanje prava na detaljna geološka istraživanja i eksploataciju tehničko-građevinskog kamena lokaliteta „Ober“, opština Bijelo Polje.

Koncesioni akt je urađen u skladu sa članom 19 Zakona o koncesijama („Sl. list CG“, br. 8/09, 73/19).

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja-Podgorica;
* Inicijative za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu “Ober“, opština Bijelo Polje, od strane privrednog društva „Elas” d.o.o. Bijelo Polje, koja je arhivirana u Zavodu pod brojem: UP-05-289/1 od 23.12.2020. godine.
* Podaci Uprave za nekretnine Crne Gore, Područna jedinica Bijelo Polje, br. 105-923/ 20-653- DJ od 10.11.2020. godine;
* Mišljenje Sekretarijata za uređenje prostora Bijelo Polje, akt br. 06-304/20-5793/1, od 06.11.2020. godine;
* Mišljenje Uprave za zaštitu kulturnih dobara, Opština Cetinje, br. UP/ I-03-318/2020-5 od 30.11.2020. godine;
* Mišljenje Uprave za šume, Pljevlja, br. 01-304/21-1227/4 od 29.03.2021. godine;
* Podaci Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021);
* Izvještaj komisije o ocjeni Inicijative za pokretanje postupka davanja koncesije za istraživanje i eksploataciju nemetalične mineralne sirovine tehničko-građevinskog kamena na lokalitetu „Ober“, opština Bijelo Polje
* Tehnički izvještaj sa koordinatama graničnih tačaka istražno- eksploatacionog prostora „Ober”.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:**

Podgorica, maj 2021. godine

**S A D R Ž A J**

|  |
| --- |
| Uvod |
|  |
| 1. Tehnički izvještaj o lokalitetu tehničko-građevinskog kamena “Ober“, opština Bijelo Polje |
|  |
| 2. Rok trajanja koncesije |
|  |
| 3. Osnovni parametri za ocjenu ekonomske opravdanosti investicije |
|  |
| 4. Mjere za zaštitu životne sredine |
|  |
| 5. Rekultivacija istražno-eksploatacionog prostora “Ober“ |
|  |
| 6. Unapređenje energetske efikasnosti |
|  |
| 7. Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova |
|  |
| 8. Minimalni – početni iznos koncesione naknade |
|  |
| 9. Kriterijumi ua izbor najpovoljnije ponude |
|  |
| 10. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti |
|  |
| 11. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova |
|  |
| 12. Osnovni elementi tenderske dokumentacije (oglas, dokumentacija vezana za ponudu) |
|  |
| 13. Spisak propisa koji se primjenjuje u postupku davanja koncesije i u vršenju koncesione djelatnosti |
|  |  |

**UVOD**

U skladu sa Zakonom o koncesijama („Službeni list CG”, broj 8/09 i 73/19) i Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl.list CG“ br. („Sl. list CG“, br. 16/18, 83/18, 74/19 i 110/20), Zavod je pripremio Nacrt koncesionog akta za ležište nemetalične mineralne sirovine tehničko-građevinskog kamena „Ober”, opština Bijelo Polje, (u daljem tekstu: Koncesioni akt).

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju nemetalične mineralne sirovine tehničko-građevinskog kamena na lokalitetu „Ober“, opština Bijelo Polje.

Izrada Koncesionog akta izvršena je na osnovu: Inicijative za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu “Ober“, opština Bijelo Polje, od strane privrednog društva „Elas” d.o.o. Bijelo Polje, koja je arhivirana u JU Zavod za geološka istraživanja - Podgorica (u daljem tekstu: Zavod) pod brojem: UP-05-289/1 od 23.12.2020. godine, u skladu sa članom 41 Zakona o koncesijama („Sl.list CG“ broj 8/09 i 73/19), Rješenjem broj: UP-05-22/1 od 12.02.2021. godine o prihvatanju Inicijative. Ocjenu inicijative i izradu Nacrta koncesionog akta uradio je Zavod u skladu sa odredbama Uredbe o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20) i Programom geoloških istraživanja za 2021.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu „Ober“, opština Bijelo Polje.

Koncesija za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu „Ober“, opština Bijelo Polje, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u „Službenom listu Crne Gore“.

# TEHNIČKI IZVJEŠTAJ O NEMETALIČNOJ MINERALNOJ SIROVINI TEHNIČKO-GRAĐEVINSKOG KAMENA LOKALITETA “OBER”, OPŠTINA BIJELO POLJE

## 1.1 Predmet Koncesionog akta

Predmet ovog Koncesionog akta je lokalitet nemetalične mineralne sirovine tehničko-građevinskog kamena „Ober”, opština Bijelo Polje.

## 1.2 Položaj i opis lokaliteta

Lokalitet tehničko-građevinskog kamena „Ober”, u geografskom smislu pripada sjevernom regionu Crne Gore i nalazi se na području opštine Bijelo Polje, na udaljenosti od oko 10 km vazdušne linije, u pravcu sjeveroistoka. Teritorija opštine Bijelo Polje smještena je na sjeveroistoku Crne Gore i nalazi se u kotlinsko-planinskoj oblasti, koju presjeca planinska rijeka [Lim](https://sh.wikipedia.org/wiki/Lim_(reka)).Loklitet se nalazi u području Zahumsko, na južnim padinama uzvišenja Ober (1000 m.n.m) po kojem je i dobila naziv i zauzima površinu od oko 10 ha.

Prema administrativnoj podjeli, prostor na kojem se nalazil lokalitet tehničko-građevinskog kamena „Ober” pripada opštini Bijelo Polje i geografskom listu Ivangrad, 1:100 000, odnosno sekciji Bijelo Polje-istok, 1:25 000.

Saobraćajne veze u širem području predmetnog prostora su dobre, kada se radi o drumskom saobraćaju. Lokalni put, koji vodi do mjesta Zahumsko, na dužini od oko 7 km, povezuje predmetni prostor sa magistralnim putem M-2 Podgorica - Bijelo Polje - Beograd.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20), a za potrebe izrade koncesionog akta za lokalitet tehničko-građevinskog kamena „Ober”, opština Bijelo Polje, preduzeće za izvođenje geodetskih radova Etalon Geo Office d.o.o. Podgorica, koje je registrovano i licencirano za tu vrstu posla, je uradilo Tehnički izvještaj sa koordinatama graničnih tačaka istražno- eksploatacionog prostora „Ober”.

Na planu KO Pećarska razmjere 1:2000, na zemljištu na kojem se nalazi lokalitet tehničko-građevinskog kamena „Ober”, definisan je koncesioni prostor sa 8 graničnih tačaka sa utvrđenim koordinatama državnog koordinatnog sistema (DKS) i površinom koju zahvata područje (98 246 m²).

Na priloženim skicama prikazano je:

1) Područje koncesije sa naznačenim vlasnicima u trenutku izrade ovog Tehničkog izvještaja,

2) Područje koncesije na topografskoj karti 1:25000.

3) Područje koncesije na katastrskom planu KO Pećarska, Plan parcelacije i preparcelacije

Lokalitet „Ober” se nalazi na području katastraske opštine Pećarska i obuhvata parcele broj:

Dio KP 536 , npl. zemljište u površini ……………..P=3083 m²

Dio KP 545/1 , šume 5 klase, u površini…………. P=87741 m²

Koordinate graničnih tačaka i površina lokaliteta tehničko-građevinskog kamena „Ober”, opština Bijelo Polje, dati su u Tehničkom izvještaju, koji je sastavni dio predmetnog Koncesionog akta.

## 1.3 Geomorfološke karakteristike područja lokaliteta „Ober“

U geomorfološkom pogledu područje lokaliteta tehničko-građevinskog kamena „Ober” pripada sjevernoj oblasti Crne Gore. Reljef ovog područja je u direktnoj zavisnosti od litološkog sastava i strukturnog sklopa terena. Njegov postojeći izgled, razvijenost i razuđenost, diktirao je dugotrajni uticaj i mnogostruko preplitanje endogenih i egzogenih sila.

Teren šireg područja je brdski i brdsko-planinski, nadmorske visine od 800 do 1100 m.n.m, sa strmim padinama duž kojih se, mjestimično, zapažaju i strmi do vertikalni stijenski odsjeci, sa ostjenjacima i siparima.

Lokalitet „Ober“ zauzima, južne padine uzvišenja Ober a teren obuhvaćen predmetnim prostorom se nalazi na prosječnoj nadmorskoj visini od oko 800 m.n.m. Morfološke osobine svrstavaju ovaj prostor u brdsko–planinski tip reljefa, sa okolnim brdima Klik 1106 m.n.m, Gradina 1086 m.n.m. i Prosječna stijena 1019 m.n.m*.*

**1.4 Mišljenje Uprave za zaštitu kulturnih dobara**

Na osnovu akta Uprave za zaštitu kulturnih dobara, Cetinje, (br. UP/ I-03-318/2020-5 od 30.11.2020) na predmetnom lokalitetu nema zakonom zaštićenih kulturnih dobara, ni dobara sa potencijalnim kulturnim vrijednostima i arheoloških lokaliteta, sa aspekta zaštite kulturnih dobara. Shodno tome Uprava je mišljenja da se može pristupiti istraživanju i eksploataciji nemetalične mineralne sirovine tehničko-građevinskog kamena na lokaciji „Ober“, opština Bijelo Polje, uz obavezu da se uvaže zakonske odredbe konstatovane Mišljenjem.

## 1.5 Podaci o imovinsko-pravnim odnosima

U aktu Uprave za nekretnine – Područna jedinica Bijelo Polje navedeno je, da zemljište na kojem se nalazi lokalitet tehničko-građevinskog kamena „Ober“, pripada KO Pećarska, a obuhvata dio katastarske parcele 545/1 i istočni dio katastarske parcele broj 536. Navedene parcele upisane su u list nepokretnosti broj 432, KO Pećarska, na ime nosioca prava Crna Gora - subjekt raspolaganja Vlada Crne Gore sa pravom svojine u obimu prava 1/1.

Površina zahvata predmetnog prostora prikazana je u okviru pomenutog Tehničkoh izvještaja koji sadrži podatke sa naznačenim vlasnicima u trenutku izrade, kao i koordinate graničnih tačaka uslovne parcelacije i preparcelacije.

S obzirom da je vlasnik zemljišta koncedent, ne vrši se eksproprijacija, već se smatra da je koncesionar dobijanjem koncesije dobio saglasnost za njegovo korišćenje.

Članom 45 Zakona o koncesijama na nepokretnosti koja je predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

## 1.6 Podaci iz Sekretarijata za uređenje prostora dopuna

U dopisu Sekretarijata za uređenje prostora br. 06-304/20-5793/1 od 06.11.2020. godine, navedeno je da, uvidom u grafički dio plana opštine Bijelo Polje – Plan namjene površina, predmetna lokacija se, dijelom, nalazi u zoni planiranoj kao šumske površine, a samo dio predmetne lokacije se nalazi u zoni planiranoj kao ostale prirodne površine.

PUP-om opštine Bijelo Polje su definisana postojeća i potencijalna konscesiona područja a ostavljena je mogućnost da se za druga područja za koja se donese koncesioni akt realizuje u skladu sa njim.

## 1.7 Podaci iz Uprave za šume

Na osnovu dopisa Uprave za šume, Pljevlja, br. 01-304/21-1227/4 od 29.03.2021. godine, i mišljenja PJ Bijelo Polje, konstatovano je da, sa aspekta gazdovanja šumom i šumskim zemljištem, nema smetnji za realizaciju pomenutih aktivnosti.

## 1.8 Infrastruktura

Saobraćajne veze u širem području predmetnog prostora su dobre, kada se radi o drumskom saobraćaju. Lokalni put, koji vodi do mjesta Zahumsko, na dužini od oko 7 km, povezuje predmetni prostor sa magistralnim putem M-2 Podgorica-Bijelo Polje-Beograd. Ovaj put je samo jednim dijelom asfaltiran a ostali dio je makadam, tako da budući Investitor bi morao da uloži određena sredstva za rekonstrukciju puta kako bi bio prilagođen za kamionski transport.

Preko Bijelog Polja, od kojeg je udaljeno, u pravcu sjeverozapada, oko 15 km, predmetna pojava je povezana sa ostalim mjestima u Crnoj Gori. Najbliža željeznička stanica je u Bijelom Polju.

Šire područje ovog prostora je relativno rijetko naseljeno. Naseljena mjesta su zbijenog tipa i predstavljena su selima i zaseocima: Bijediće, Zabrđo, Unička ravan i Zahumsko. Osnovna privredna grana ovog kraja jeste poljoprivreda i stočarstvo. Najbliže naselje je Unička ravan, koje se nalazi na oko 700 m, vazdušne linije, sjeverozapadno od lokacije, na oko 1500 m, vazdušne linije, sjeveroistočno od lokacije, je naselje Zahumsko a jugozapadno je naselje Bijediće, na oko 1200 m vazdušne linije, od predmetne lokacije.

U granicama lokaliteta nema naselja, a zemljište, koje je u državnom vlasništvu , obraslo je niskom šumom i kamenito, zbog čega je teško prohodno. Većina stalno nastanjenog stanovništva na ovom području skoncentrisana je u gradskim centrima i prigradskom pojasu Bijelog Polja.

U blizini predmetnog prostora prolazi lokalna visokonaponska električna mreža preko koje se okolna naselja snabdijevaju električnom energijom.

## 1.9 Tržište

Na području opštine Bijelo Polje, nalaze se dva lokaliteta tehničko-građevinskog kamena. Konstantno povećanje izgradnje građevinskih objekata na području sjevernog dijela Crne Gore, te modernizacije postojećih i izgradnje savremenih saobraćajnica je rezultiralo porastom potražnje kamenih agregata, što obezbjeđuje povoljne uslove za nesmetano plasiranje planirane proizvodnje različitih frakcija kamenog agregata na tržište.

## 1.10 Dosadašnja geološka istraživanja, rezerve i kvalitet mineralne sirovine

*Geološke karakteristike*

Na terenu obuhvaćenom predmetnom lokacijom vršena su osnovna geološka istraživanja, kroz izradu osnovne geološka karte, OGK SFRJ, 1:100 000, list “Bijelo Polje“, a detaljna geološka istraživanja, prema raspoloživim podacima, na ovom prostoru nisu izvođena.

Šire područje Bijelog Polja, pripada (u geotektonskom smislu) jugozapadnom dijelu Unutrašnjih Dinarida i u okviru njih Durmitorskoj tektonskoj jedinici, sa svom složenošću tektonske građe (i stratigrafske), koja proističe iz prisustva više manjih samostalnih tektonskih jedinica, odvojenih različitim dislokacionim elementima (navlačenje, kraljuštanje, rasjedanje).

O geološkim karakteristikama šireg područja, kao i lokaliteta tehničko-građevinskog kamena „Ober”, može se govoriti na osnovu analogije sa sličnim ležištima tehničko-građevinskog kamena.

Lokalitet tehničko-građevinskog kamena „Ober” izgrađuju karbonatne naslage srednjeg trijasa, (T22), predstavljene sivim i tamnosivim, slabobituminoznim, tektoniziranim krečnjacima i rijetko dolomitičnim krečnjacima, koji su predstavljeni debeloslojevitim (0,30-0,60 m), bankovitim (0,60-1,50 m) i masivnim krečnjacima (<1,50 m), sa čestim kalcitskim žicama koje su većinom okomite na slojne površine, strukturnog tipa: M-W i W-P. Makroskopski uočljivi ooliti. Stijena je ispresijecana kalcitskim žicama duž kojih je došlo do izdvajanja rumene komponente. Karbonatna stijena zahvaćena procesom rekristalizacije. Alohemi su intraklasti. Osnova stijene je mikrosparit u kojoj se nalaze ređa zrna dolomita. Intraklasti se javljaju u izduženim formama, mikritske strukture sa slabo uočljivim spoljašnjim konturama

*Rezerve mineralne sirovine*

S obzirom da nisu vršena detaljna geološka istraživanja na ovom prostoru, nema podataka o rezervama i kvalitetu tehničko-građevinskog kamena. Može se konstatovati, na osnovu raspoloživih podataka, da se predmetna lokacija nalazi na povoljnom terenu sa aspekta geoloških faktora, a zbog svojih prirodnih karakteristika, može se smatrati kao teren povoljan za detaljna geološka istraživanja i eksploataciju tehničko-građevinskog kamena.

Na bazi izvršene procjene na lokalitetu tehničko-građevinskog kamena „Ober”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 5.000.000 m3 č.s.m.

*Kvalitet mineralne sirovine*

Da bi se dostigao optimalni stepen poznavanja lokaliteta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja, na način i u obimu, koji će biti definisani Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na lokalitetu „Ober“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Kao što je navedeno, na predmetnom lokalitetu, nisu vršena detaljna geološka istraživanja ali na osnovu analogije sa sličnim ležištima tehničko-građevinskog kamena, kao i na osnovu rezultata laboratorijskih ispitivanja (analize fizičko-mehaničkih svojstava kamena, sedimentološka, paleontološka i hemijska ispitivanja) urađenih za potrebe izrade Izvještaja o prethodnoj prospekciji može se zaključiti da se ispitivana stijenska masa može upotrebiti kao tehnički građevinski kamen u saglasnosti sa tehničkim uslovima propisanih standarda.

## 1.11 Hidrogeološke karakteristike

Sa hidrogeološkog aspekta, odlike područja na kome se nalazi lokalitet tehničko-građevinskog kamena „Ober” su relativno jednostavne.

U blizini predmetne lokacije nalazi se nekoliko povremenih vodenih tokova, Zahumski potok i Voljevačka rijeka, kojima se ovaj prostor drenira prema rijeci Bistrica, koja se uliva u rijeku Lim, na oko 1,5 km u pravcu sjeverozapada. Na širem području predmetnog prostora nalazi se i veći broj povremenih i stalnih izvora.

Najveći vodeni tok je rijeka Lim, koja je glavni recipijent površinskih voda sa ovog područja i iste odvodi prema slivu Crnog mora.

Hidrogeološke prilike ovog područja uslovljene su klimom, geološkom građom, litološkim sastavom stijenskih masa i njihovim zalijeganjem, tektonskim i morfološkim karakteristikama.

## 1.12 Inženjersko-geološke karakteristike lokaliteta

Sa inženjersko-geološkog aspekta lokalitet izgrađuju vezane ili čvrste karbonatne stijene. To je ujedno i produktivna serija koja je predmet eksploatacije.

Ispucalost i skaršćenost su takođe bitna svojstva navedenih karbonatnih sedimenata. Intezitet karstifikacije je u vezi sa njihovim strukturnim karakteristikama. Karstifikacija je najizrazitija duž pukotina i rasjeda. Uopšte uzevši tereni izgrađeni od ovih stijena smatraju se veoma stabilnim.

Karbonatni sedimenti koji izgrađuju lokalitet tehničko-građevinskog kamena „Ober”, se odlikuju visokim parametrima čvrstoće na pritisak i smicanja. Otporni su na mehanička razaranja. Karakteriše ih umanjeni uticaj erozionih procesa. Srednja vrjednost zapreminske mase sa porama i šupljinama je 2,718 g/cm3, a zapreminske mase bez pora i šupljina 2,733 g/cm3.

## 1.13 Klimatske karakteristike

Klimatske karakteristike ovog područja uslovljene su njegovim geografskim položajem, nadmorskom visinom i reljefom.

Područje Bijelog Polja, karakteriše se kontinentalnom i planinskom klimom, sa hladnim i snjegovitim zimama i umjereno toplim ljetnim periodima.

Područje pojave tehničko-građevinskog kamena „Ober” karakteriše se kontinentalnom i planinskom klimom. Zbog kotlinskog karaktera, kao i zbog blizine planina, ova područja nemaju vruća ljeta, a imaju oštre zime, što je odlika kontinentalnih prostora. Srednja julska temperatura u Bijelom Polju iznosi 17,9ºC.

Ovakve klimatske karakteristike područja ne omogućavaju kontinuirani rad na eksploataciji tehničko-građevinskog kamena tokom cijele godine.

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz lokaliteta „Ober“, na period od 30 godina, sa minimalnom godišnjom proizvodnjom od 20.000 m3 č.s.m., odnosno oko 30.000 m3 agregata različitih frakcija.

Koncesija za eksploataciju tehničko-građevinskog kamena iz lokaliteta „Ober“, daje se na maksimalni period od 30 godina, od čega:

* jedna (1) godina za detaljna geološka istraživanja,
* jedna (1) godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu lokaliteta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte i
* 28 (dvadeset osam) godina za eksploataciju.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

# OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## 3.1 Ocjena mogućnosti korišćenja mineralne sirovine

U poglavlju 1.10. ovog Koncesionog akta date su potencijalne rezerve i očekivani kvalitet mineralne sirovine.

## 3.2 Proizvodni kapacitet i vijek eksploatacije

Na bazi izvršene procjene na lokalitetu tehničko-građevinskog kamena “Ober”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 5.000.000 m3 č.s.m. i biće zahvaćene konturama površinskog kopa, a za predloženi period trajanja koncesije od 28 godina (za eksploataciju), proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m., u predviđenom periodu eksploatacije od 28 godina, potrebno je 560 000 m3 č.s.m ili 12% od procijenjenih rezervi što daje mogućnost rada na ovom lokalitetu ne samo za predviđeni period trajanja koncesije nego i mnogo duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## 3.3 Opis tehničko-tehnološkog procesa eksploatacije

Na ovom lokalitetu tip površinskog kopa je tipično brdski što omogućava primjenu klasične tehnologije na kopu,odnosno eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.
* ***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldožerom snage 300 kW.

* ***Bušenje***

Bušenje minskih bušotina vršilo bi se udarno-rotacionom bušilicom prečnika Ø 76 mm.

* ***Miniranje***

Miniranje krečnjaka vršilo bi se praškastim eksplozivom koji može da se obezbijedi na domaćem tržištu, prečnika patrone Ø 60 mm.

* ***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3, a utovar gotovog proizvoda utovarivačem zapremine korpe 3 m3.

* ***Transport***

Transport krečnjaka do drobilice obavljati će se kamionima zapremine sanduka od 12 m3.

* ***Drobljenje i klasiranje***

Za drobljenje materijala potrebno je stabilno ili mobilno postrojenje kapaciteta od 15 m3/h, a za klasiranje mobilna sijačica istog kapacieta.

## 3.4 Snabdijevanje električnom energijom, gorivom, vodom i eksplozivom i eksplozivnim sredstvima

Potrebna električna energija za rad drobiličnog postrojenja i pratećih objekata biće obezbijeđena sa postojećeg dalekovoda i preko trafostanice kapaciteta 630 kW. Tečno pogonsko gorivo, neophodno za rad građevinskih mašina i kamiona, biće skladišteno u rezervoar sa pumpom, koji će biti lociran neposredno uz kamenolom. Potrebne količine pijaće i industrijske vode biće obezbijeđene iz sopstvenog bunara ili dopremom pomoću cistijerni za vodu. Eksploziv i eksplozivna sredstva obezbijediće se na tržištu kod specijalizovanih firmi.

## 3.5 Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldozer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## 3.6 Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (20m2) | 2 | 5.000 |
| UKUPNO | | | 10.000 |

## 

## 3.7 Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za pripremu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se sa aspekta ekologije smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesionar je dužan da na istražno-eksploatacionom prostoru „Ober“, pri planiranju i sprovođenju investicionog zahvata, sprovede postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# REKULTIVACIJA ISTRAŽNO-EKSPLOATACIONOG PROSTORA ”OBER”

Negativni uticaji budućih rudarskih aktivnosti na površinskom kopu „Ober”, sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu („Sl.list CG“, br. 65/08, 74/10 i 40/11);
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### **Rezerve mineralne sirovine**

Potencijalne (procijenjene) geološke rezerve tehničko-građevinskog kamena na lokalitetu „Ober”, iznose 5 000.000 m3 č.s.m.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena, **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena. **Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3** **agregata različitih frakcija (kr,=1,5)** **što bi za period od 28 godina iznosilo** **840.000 m3** **tržišnog proizvoda.**

### **Pripadnost grupi lokaliteta**

Istražno-eksploatacioni prostor tehničko-građevinskog kamena „Ober“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).

Po tom osnovu procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 28 godina

.

### **Kvalitet mineralne sirovine**

Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Ober“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Na predmetnom lokalitetu nisu vršena detaljna geološka istraživanja ali na osnovu analogije sa sličnim ležištima tehničko-građevinskog kamena, kao i na osnovu prikazanih rezultata laboratorijskih ispitivanja (analize fizičko-mehaničkih svojstava kamena, sedimentološka, paleontolška i hemiska ispitivanja) urađenih za potrebe izrade Izvještaja o prospekciji može se zaključiti da se ispitivana stijenska masa može upotrebiti kao tehnički građevinski kamen u saglasnosti sa tehničkim uslovima propisanih standarda.

### **Tržišna vrijednost rezervi**

Na osnovu podataka, dostavljenih od Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021), prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2020. godini iznosi **14,64 €/m3**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati, prema minimalnom godišnjem kapacitetu za 28 godina je:

**VP= 560 000 m3 č.s.m. x 1,5 x 14,64 €/m3 = 12 297 600 € ili 439.200 €/godišnje**

**8.2 Obračun minimalne koncesione naknade**

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = **12 297 600** € (za 28 godina)

VP - vrijednost godišnje proizvodnje = **439.200** €

G - minimalni procentni iznos (7%)

**MDN = 12 297 600 € x 0,07 = 860 832 €** (ukupno za 28 godina)

**MDN = 439.200 € x 0,07= 30 744 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od** 28 godina **SDN = 860 832 €**

**- SDN (godišnje) = 30 744 €**

Stalni dio koncesione naknade koji se utvrđuje Ugovorom o koncesiji, i može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3 Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnog faktora po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenjivi dio naknade, obračunava se na kraju svake godine. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na

domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **40** |
| **9.2** | Ponuđeni obim godišnje rudarske proizvodnje | **20** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod i prosječni profit u posljednje tri godine | **10** |
| **9.5** | Kvalitet poslovnog plana i efekti na zapošljavanje i ekonomski razvoj | **15** |

## 9.1 Ponuđeni procentualni iznos za obračun koncesione naknade

**Tačkom 8.1.2. Koncesionog akta – Pripadnost grupi ležišta**, definisano je da se lokalitet tehničko-građevinskog kamena „Ober”, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P% / MP% x 40,**

gdje:

P% - označava procenat ponuđača

MP% - označava maksimalno ponuđeni procenat na tenderu

**40** – označava broj bodova za ovaj kriterijum

## 9.2 Ponuđeni obim godišnje rudarske proizvodnje

**Tačkom 8.1.1 Koncesionog akta - Rezerve mineralne sirovine**, definisano je da potencijalne (procijenjene) rezerve pojave tehničko-građevinskog kamena “Ober” iznose 5.000.000 m3 č.s.m. Prema minimalnom godišnjem kapacitetu od 20.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 560.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou, u procesu dalje obrade sirovine dobilo bi se 30.000 m3 agregata različitih frakcija, što bi za period od 28 godina iznosilo 840.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 20,**

gdje:

PGP - označava ponuđenu godišnju proizvodnju

MPGP - označava maskimalno ponuđenu godišnju proizvodnju ponuđenu na tenderu

**20** – označava broj bodova za ovaj kriterijum

## 9.3 Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne odstavi reference dobija 0 bodova.

Kriterijum: BPR / NBPR x 15

gdje:

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## 9.4 Finansijski aspekt – Prosječni bruto prihod i bruto profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od poslednje tri godine, prosjek se određuje po broju godina poslovanja s tim da je jedna godina poslovanja obavezni minimum.

## 9.5 Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prerade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, OFOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## 10.1 Detaljna geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 10.2 Eksploatacija mineralne sirovine

### 10.2.1 Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje nadležni organ, na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije lokaliteta mineralnih sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, sirovina oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa

10.2.2 Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje nadležni organ na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### 10.2.3 Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

# 11 HRONOLOGIJA IZRADE TEHNIČKE DOKUMENTACIJE I PRIBAVLJANJA ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija od strane Ministarstva kapitalnih investicija;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# 12 OSNOVNI ELEMENTI TENDERSKE DOKUMENTACIJE (JAVNI OGLAS DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nisu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta – dokaz/e izdaje/u poreski/e organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih I manjinskih prava .

Navedeni dokazi ne smiju biti stariji od 60 (šezdeset) dana od dana otvaranja dostavljenih ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3 Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# 13 SPISAK PROPISA KOJI SE PRIMJENJUJE U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4 -Tehnički izvještaj sa koordinatama graničnih tačaka istražno- eksploatacionog prostora „Ober”.

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 4 – Uputstvo za podnošenje ponuda

**3.** Javni poziv